Claus Hjort Frederiksen (V), 2009-05-14:
Jeg vil gerne sige tak for en god debat.
Regeringen står sammen med KL over for nogle spændende forhandlinger om rammerne for kommunernes økonomi i 2010.
Regeringen vil i en aftale lægge vægt på, at der følges op på sidste års aftale om et løft af investeringerne på de borgernære serviceområder vedrørende dagtilbud, folkeskoler, idrætsfaciliteter for børn og unge samt ældreområdet.
Det ligger i naturlig forlængelse af, at der i regeringens kvalitetsreform er afsat 22 mia. kr., som netop skal finansiere et løft af kommunernes investeringer på disse områder.
Men det er jo også vigtigt, at vi ikke taber blikket mod de langsigtede udfordringer for økonomien, hvor de ældre vil udgøre en stigende andel af befolkningen, mens andelen i den erhvervsaktive alder er faldende.
Vi vil komme til at stå over for en ny udfordring, nemlig knaphed på hænder til at løse en række af de offentlige borgerrettede serviceopgaver.
Det er baggrunden for, at vi sidste år indgik en aftale med kommunerne, som har fokus på bedre ressourceudnyttelse og en mere effektiv opgavetilrettelæggelse.
Den aftale vil vi drøfte igen i år, og fokus vil bl.a. være på, hvordan staten kan bidrage til at frigøre ressourcer i kommunerne via f.eks. regelforenkling, afbureaukratisering eller digitaliseringsprojekter.
Afbureaukratisering og regelforenkling har med rette spillet en stor rolle i debatten i dag.
Det er en vigtig debat, fordi vi selvfølgelig ikke skal kræve mere bureaukrati og mere dokumentation end påkrævet, og den skal alligevel være tilstrækkelig.
Der skal selvfølgelig være dokumentation for, at de ældre får den rette medicin til den rette tid.
Der skal selvfølgelig være dokumentation for, at når man sender en ung på førtidspension i 35 år og placerer den pågældende uden for arbejdsmarkedet, så er der gjort alt for at sikre, at den pågældende ikke kunne have fået et liv med arbejde, et liv med tilknytning til samfundet.
Så selvfølgelig skal der være dokumentation.
Men vi må da også erkende, at der kan stilles spørgsmål på det her område.
Det gør da indtryk, at man kan sige, at man bruger tid på noget, som ikke hører til den kerneopgave, man har.
Derfor skal vi jo finde nogle balancer.
Jeg igangsatte så på jobcenterområdet en stor øvelse, en omfattende afbureaukratiseringsøvelse, hvor ansatte, chefer, ministeriet og styrelser under ledelse af et konsulentbureau alle kunne komme med deres forslag.
Der kom 169 forslag til forenklinger og afbureaukratisering på det område.
En del af det var noget, vi umiddelbart kunne gøre uden i og for sig at skulle vedtage nye regler.
Det havde noget med skærmbilleder og computere og den slags ting at gøre.
Noget kunne kommunerne selv afskaffe, fordi det var nogle regler, som hver enkelt kommune selv havde i sit jobcenter for at følge med.
Noget krævede ændring i lovgivningen, og jeg kan med glæde sige, at den øvelse jo har været utrolig vellykket og slutter i disse dage med vedtagelse af nogle lovforslag med forenklede regler på ungeområdet og på sanktionsområdet inden for kontanthjælpsområdet.
På den måde har vi så fået igangsat en proces for at se, hvad der er nødvendigt, og hvor meget vi kan klare os med på de forskellige områder.
Jeg ved jo, at en række andre ministerier nu følger efter og er i gang med tilsvarende kortlægninger.
Så det er en debat, der optager regeringen utrolig meget, for det, der jo virker sådan lidt paradoksalt, er, hvis vi som en politik skulle ønske, at medarbejderne i det offentlige sad og lavede overflødige ting.
Altså, det er jo på en måde absurd.
Så vil jeg gerne sige til hr. Rasmus Prehn, Socialdemokratiets bilagsordfører, at sjældent har jeg hørt så meget selvgod tale som i dag.
Faktisk emmede Folketingssalen af, at Socialdemokraternes ordfører udviste en sådan selvgodhed, at luften herinde blev tyk.
Se, hr. Prehn har jo i modsætning til alle andre tillid til kommunerne, og derfor er det jo meget glædeligt for mig at konstatere, at det også betyder, at hr. Rasmus Prehn er enig i, at vi nu overfører beskæftigelsesindsatsen - den statslige del af beskæftigelsesindsatsen til kommunerne, for det er jo udtryk for, at vi har tillid til, at kommunerne kan løse den opgave.
Vi viser tillid til kommunerne, og vi overfører opgaver til kommunerne.
Vi kan jo så ved afslutningen af den her debat konstatere, at det er vi fælles om.
Nu har emmen lagt sig lidt, og jeg glæder mig til at høre hr. Rasmus Prehns selvgode tale fortsætte om lidt.
Men det øvrige Folketing vil jeg gerne takke for en god og saglig og fornuftig debat.